PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo: 2007/FH/3/1/004	Bratislava 17. januára 2007 

	Protimonopolný úrad Slovenskej republiky, odbor koncentrácií v správnom konaní číslo 0086/OK/2006 začatom dňa 22. 12. 2006 na základe oznámenia koncentrácie podnikateľom International Business Machines Corporation so sídlom New Orchard Road, Armonk, New York 10504, Spojené štáty americké, zastúpeným Mgr. Sylviou Szabó, advokátkou so sídlom na Kapitulská 15, 811 01 Bratislava, vo veci koncentrácie podnikateľov International Business Machines Corporation so sídlom New Orchard Road, Armonk, New York 10504, Spojené štáty americké a Vallent Corporation so sídlom 13431 NE 20th Street, Bellevue, Washington 98005, Spojené štáty americké 

	rozhodol

podľa § 12 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že  s ú h l a s í s koncentráciou  spočívajúcou v získaní nepriamej výlučnej kontroly, podnikateľa International Business Machines Corporation so sídlom New Orchard Road, Armonk, New York 10504, Spojené štáty americké nad podnikom podnikateľa Vallent Corporation so sídlom 13431 NE 20th Street, Bellevue, Washington 98005, Spojené štáty americké, na základe Zmluvy a plánu zlúčenia uzatvorenej medzi spoločnosťami International Business Machines Corporation, Broome Acquisition Corp. a Vallent Corporation dňa 27. novembra  2006.

Odôvodnenie:

Na Protimonopolný úrad Slovenskej republiky, odbor koncentrácií  (ďalej len „úrad“) bolo dňa 22. 12. 2006 doručené listom zaevidovaným pod číslom 4885/2006 oznámenie koncentrácie, v ktorom podnikateľ  International Business Machines Corporation so sídlom New Orchard Road, Armonk, New York 10504, Spojené štáty americké (ďalej len „IBM“), zastúpený Mgr. Sylviou Szabó, advokátkou so sídlom na Kapitulská 15, 811 01 Bratislava (ďalej len „právna zástupkyňa“), oznamuje koncentráciu podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), ktorá vznikla získaním nepriamej výlučnej kontroly podnikateľa IBM nad podnikom podnikateľa Vallent Corporation so sídlom 13431 NE 20th Street, Bellevue, Washington 98005, Spojené štáty americké (ďalej len „Vallent“), na základe Zmluvy a plánu zlúčenia uzavretej dňa 27. novembra 2006 (ďalej len „Zmluva“) medzi spoločnosťami IBM, Broome Acquisition Corp. (účelovo založená spoločnosť) a Vallent.
Celá transakcia, ako sa uvádza v oznámení koncentrácie, spočíva v účelovom založení 100 % dcérskej spoločnosti Broome Acquisition Corp. (ďalej len „účelová spoločnosť“) spoločnosťou IBM, ktorá sa v zmysle Zmluvy zlúči so spoločnosťou Vallent, pričom účelová spoločnosť zanikne a spoločnosť Vallent ako 100 % dcérska spoločnosť IBM sa stane nástupníckou spoločnosťou. 

  	Na základe predmetného oznámenia začalo dňa 22. 12. 2006 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vo veci koncentrácie podnikateľov IBM a Vallent. Predmetné oznámenie koncentrácie bolo doplnené listom zaevidovaným na úrade dňa 29. 12. 2006 pod č. 4917/2006. O začatí správneho konania úrad prostredníctvom právnej zástupkyne informoval oznamovateľa koncentrácie listom číslo 0009/PMÚ SR/2007 zo dňa 3. 1. 2007.

Nakoľko oznámenie koncentrácie ani po jeho doplnení vyššie uvedeným listom neobsahovalo všetky náležitosti  podľa § 10 ods. 12 zákona a vyhlášky Protimonopolného úradu Slovenskej republiky č. 268/2004 Z. z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad súčasne vyššie uvedeným listom zo dňa 3. 1. 2007 prostredníctvom právnej zástupkyne vyzval oznamovateľa koncentrácie na jeho doplnenie a upozornil na znenie § 11 zákona, podľa ktorého lehota na vydanie rozhodnutia začne plynúť odo dňa nasledujúceho po dni úplného oznámenia koncentrácie podľa § 10 ods. 12 zákona v nadväznosti na vyhlášku. 

Chýbajúce podklady podľa § 10 ods. 12 zákona v nadväznosti na vyhlášku boli úradu doručené listom zaevidovaným na úrade pod č.0029/2007 dňa 5. 1. 2007, na základe čoho podľa § 11 zákona začala dňa 8. 1. 2007 plynúť lehota 60 pracovných dní na vydanie rozhodnutia o koncentrácii. Táto skutočnosť bola právnej zástupkyni účastníka správneho konania oznámená listom č. 0070/PMÚ SR/2006 zo dňa 10. 1. 2007.

Správny poplatok vo výške 100 000 Sk podľa zákona č. 145/1995 Z. z. v znení neskorších predpisov bol prevedený na účet Protimonopolného úradu Slovenskej republiky dňa 29. 12. 2006.

1. Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku. 
Podľa § 2 ods. 4 zákona sa tento zákon vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu.

1.1 Spoločnosť IBM

	je spoločnosťou s verejne obchodovateľnými akciami založená podľa práva štátu New York, Spojené štáty americké, ktorej akcie sú kótované na burze cenných papierov New York Stock Exchange ako aj na iných burzách cenných papierov v USA a iných štátov sveta. Akcie spoločnosti ABM vlastní veľké množstvo akcionárov, pričom podiel žiadneho z nich neprevyšuje 5 %, a teda žiadny z nich nevykonáva rozhodujúci vplyv v spoločnosti, či už samostatne alebo kolektívne.
IBM, spoločnosti v skupine a dcérske spoločnosti sú spoločnosti s celosvetovou pôsobnosťou v oblasti vývoja, výroby, predaja a poskytovania širokej škály riešení v oblasti informačných technológií (ďalej len „IT“) zahŕňajúcich softvér, počítačové systémy (servery, úložné zariadenia, softvér) a služby (obchodné poradenstvo a služby v oblasti IT infraštruktúry). Medzi rôzne činnosti vykonávané spoločnosťou IBM patrí aj vývoj a predaj systémovej infraštruktúry, softvérového riešenia sčasti zameraného na správu IT systémov a aplikácií. 

Spoločnosť IBM je nadnárodnou spoločnosťou, ktorá vykonáva kontrolu nad viac než 500 spoločnosťami, ktoré majú formu dcérskych spoločností, organizačných zložiek alebo holdingov. Na území Slovenskej republiky kontroluje dve dcérske spoločnosti:

▪ IBM Slovensko, spol. s r.o. (ďalej len „IBM Slovensko“), nad ktorou IBM vykonáva kontrolu nasledujúcim spôsobom: IBM je 100 % vlastníkom spoločnosti IBM Word Trade Corporation, ktorá je 100 % vlastníkom spoločnosti IBM Holding B.V., ktorá je 100 % vlastníkom spoločnosti IBM Central Holding B.V., pričom IBM Central Holding B.V. vlastní 89,35 % spoločnosti IBM Deutschland a zvyšných 10,65 % vlastní spoločnosť IBM Word Trade Corporation, kde ďalej spoločnosť IBM Deutschland vlastní 100 % spoločnosti IBM Switzerland, ktorá je jediným spoločníkom spoločnosti IBM Slovensko. 
  Obchodný profil spoločnosti IBM Slovensko je porovnateľný s obchodným profilom a aktivitami IBM celosvetovo.

▪ IBM International Services Centre s.r.o. (ďalej len „IBM ISC“), ktorej spoločníkmi sú IBM Slovensko s 90 % - ným podielom na základnom imaní a IBM Eastern Europe Holdings B.V. s 10 % - ným podielom na základnom imaní.
Na základe uvedeného úrad dospel k záveru, že spoločnosť IBM je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

1.2 Spoločnosť Vallent

Je súkromná spoločnosť založená a riadiaca sa Všeobecným obchodným právom štátu Delaware (General Corporation Law of the State Delaware, ďalej len „DGCL“). Spoločnosť bola založená pôvodnou zakladateľskou listinou a bola zaregistrovaná na Ministerstve zahraničných vecí dňa 23. júna 1999 pod pôvodným názvom WAC CORP.

Cieľom spoločnosti Vallent podľa zakladateľskej listiny je zaoberať sa akoukoľvek zákonnou činnosťou alebo podnikať také úkony, ktoré vyplývajú z DGCL. Hlavnou činnosťou spoločnosti Vallnet je vývoj a predaj softvéru. Vlajkovými loďami produktovej rady spoločnosti sú produkty: NetworkAssure, ServiceAssure a BusinessAssure. 

•	NetworkAssure – riešenie slúžiace na podporu potrieb riadenia výkonu siete poskytovateľov komunikačných služieb, poskytujúce dôležité metriky sieťových a prevádzkových procesov, ktoré sú potrebné na riadenie sieťovej infraštruktúry.

•	ServiceAssure – riešenie slúžiace na podporu potrieb riadenia služieb poskytovateľov komunikačných služieb, poskytujúce metriky kvality služieb, ktoré umožňujú poskytovateľom komunikačných služieb riadiť dodávky služieb a kvalitu tak ako ju vníma zákazník prostredníctvom zmlúv o dodávkach služieb.

•	BusinessAssure – riešenie umožňujúce poskytovateľom služieb zefektívniť prevádzkové a podnikové procesy prostredníctvom rôznych data súborov umiestnených na spoločnom portáli.

Spoločnosť Vallent poskytuje tiež zákaznícku podporu držiteľom softvérových licencií a profesionálne služby držiteľom licencií (napr. nasadenie softvéru ako aj obchodné poradenstvo, technické a podporné služby súvisiace so softvérovými riešeniami spoločnosti Vallent).

Riešenia spoločnosti Vallnet využívajú popredné telekomunikačné spoločnosti poskytujúce wireless služby ako napr. Cingular, Verizon, US Cellar, Maxis Cricket, T-Mobile, Motorola. Produkty spoločnosti Vallent sa predávajú v 59 krajinách sveta, pričom predaj a distribúcia týchto produktov je realizovaná prostredníctvom nepriameho predaja, distribútorov a predajcov. 

Na Slovensku spoločnosť Vallnet nekontroluje žiadny podnikateľský subjekt. Slovenský trh predstavuje len malú časť celkového trhu spoločnosti Vallnet o čom svedčí aj zanedbateľný obrat realizovaný na Slovensku, ktorého výška v roku 2005 bola približne 5 miliónov Sk.

	Na základe uvedeného úrad dospel k záveru, že spoločnosť Vallent je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa  § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

2. Forma koncentrácie

Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je 
a) zlúčenie alebo splynutie dvoch alebo viacerých samostatných podnikateľov, alebo
b) získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
	Podľa ustanovenia § 9 ods. 4 zákona kontrola podľa § 9 ods. 1 písm. b) zákona je možnosť vykonávať rozhodujúci vplyv na činnosť podnikateľa, najmä prostredníctvom a) vlastníckych práv alebo iných práv k podniku alebo k jeho časti, b) práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa. 

Ako už bolo uvedené vyššie, podnikateľ IBM, výlučne za účelom akvizície spoločnosti Vallent, založil 100 % dcérsku účelovú spoločnosť. Na základe Zmluvy dôjde k zlúčeniu účelovej spoločností so spoločnosťou Vallent, pričom účelová spoločnosť zanikne a Vallent bude nástupníckou spoločnosťou, avšak už ako dcérska spoločnosť IBM. 

 Napriek tomu, že predmetná transakcia bola po formálnej stránke realizovaná čiastočne ako zlúčenie dvoch samostatných podnikateľov podľa § 9 ods. 1 písm. a) zákona, jej konečným výsledkom je získanie nepriamej výlučnej kontroly podnikateľa IBM nad podnikom podnikateľa Vallent. V danom prípade sa teda jedná o koncentráciu podľa § 9 ods. 1 písm. b) v spojení s § 9 ods. 4 písm. b) zákona, pričom k naplneniu skutkovej podstaty koncentrácie došlo uzatvorením Zmluvy.

3. Účastníci konania a koncentrácie 

Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ IBM.
Účastníkmi posudzovanej koncentrácie sú podnikatelia IBM, ako podnikateľ, ktorý získa kontrolu nad podnikom podnikateľa Vallentt, ako aj podnikateľ Vallent, nad ktorými je kontrola získavaná.

4. Koncentrácia podliehajúca kontrole úradu

Úrad sa ďalej zaoberal posúdením, či predmetná koncentrácia podlieha kontrole úradu podľa § 10 ods. 1 zákona, podľa ktorého koncentrácia podlieha kontrole úradu, ak
a) spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b) aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

	Z podkladov predložených účastníkom konania úrad zistil, že spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie, t. j. v roku 2005, síce mnohonásobne prevyšuje zákonom  stanovenú  hranicu 1 200 000 000 Sk, avšak  celkový  obrat  dosiahnutý v Slovenskej republike v tomto období je iba u jedného z účastníkov koncentrácie (IBM) vyšší ako zákonom stanovených 360 000 000 Sk.
	Z uvedeného vyplýva, že predmetná koncentrácia podľa § 10 ods. 1 písm. a) zákona nepodlieha kontrole úradu.
	
Z predložených podkladov úrad ďalej zistil, že celkový obrat dosiahnutý v Slovenskej republike účastníkom koncentrácie IBM v sledovanom období bol vyšší ako 500 000 000 Sk a súčasne výška celosvetového celkového obratu  účastníka koncentrácie Vallent presiahla zákonom stanovenú hranicu 1 200 000 000 Sk. Na základe uvedenej skutočnosti úrad dospel k záveru, že predmetná koncentrácie podlieha kontrole úradu podľa § 10 ods. 1 písm. b) zákona. 
	Konkrétne údaje o výške obratov účastníkov koncentrácie sú obsahom spisového materiálu. 

Ďalej úrad posudzoval, či podnikateľ IBM postupoval podľa § 10 ods. 9 zákona, podľa ktorého koncentrácia, ktorá podlieha kontrole úradu podľa odseku 1, musí byť oznámená úradu do 30 pracovných dní odo dňa a) uzavretia zmluvy, b) oznámenia prijatia návrhu v obchodnej verejnej súťaži, c) doručenia rozhodnutia štátneho orgánu podnikateľovi, d) keď Európska komisia oznámila podnikateľovi, že vo veci bude konať úrad alebo e) v ktorom nastala iná skutočnosť, na ktorej základe došlo k vzniku koncentrácie. Lehota začne plynúť odo dňa, keď nastala prvá zo skutočností uvedených v písmenách a) až c) alebo v písmene e).
Úrad zistil, že v predmetnom prípade relevantným dňom, ktorý je rozhodujúci pre určenie začatia plynutia lehoty na oznámenie koncentrácie je deň uzatvorenia Zmluvy t. j. 27. 11. 2006, z čoho vyplýva, že koncentrácia bola úradu oznámená v zákonom stanovenej lehote 30 pracovných dní podľa § 10 ods. 9 zákona, a teda podnikateľ IBM neporušil vyššie uvedenú povinnosť.

5. Relevantné trhy 

	Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. 
	Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary, ktoré sú schopné uspokojiť určitú potrebu užívateľov.
	Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technologických charakteristík, ceny a účelu použitia.
Priestorový relevantný trh je podľa § 3 ods. 6 zákona vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Úrad pri vymedzení relevantných trhov z tovarového a priestorového hľadiska vychádzal predovšetkým z ustanovení § 3 ods. 3 až 5 zákona a hlavných činností a aktivít vykonávaných účastníkmi koncentrácie, ako aj z podkladov a informácií predložených v priebehu predmetného správneho konania, pričom sa zameral na určenie a posúdenie takých relevantných trhov, na ktorých sa môžu prejaviť účinky predmetnej koncentrácie.

Účastník konania IBM pri vymedzení relevantných trhov v oznámení koncentrácie vychádzal z činností vykonávaných účastníkmi koncentrácie a analýz popredného inštitútu International Data Corporation („IDC“), zameriavajúceho sa na prieskumy trhu informačných technológií („IT“) Súčasne vzhľadom na skutočnosť, že spoločnosť Vallent je menšia firma a IDC nezaznamenáva údaje o jej tržbách, vychádzal účastník konania tiež z informácií inštitútu OSS Observer poskytujúceho analýzy, zaoberajúce sa špecificky spoločnosťou Vallent, ktoré boli do oznámenia zakomponované.

Na základe uvedeného oznamovateľ koncentrácie zadefinoval nasledujúce samostatné tovarové relevantné trhy:
• relevantný trh softvéru systémovej infraštruktúry,
• relevantný trh softvéru správy systému a sietí,
• relevantný trh softvéru správy sietí a služieb,
• relevantný trh softvéru Services Assurance
• relevantný trh softvéru pre monitorovanie výkonu,
• relevantný trh softvéru správy služieb a
• relevantný trh softvéru pre riešenie problémov.

Nakoľko uvedené zadefinovanie relevantných trhov účastníkom konania vychádzalo zo segmentácie trhu IT podľa verejne známeho výskumného centra IDC, využívanej aj Európskou komisiou pri svojej rozhodovacej činnosti, úrad sa s týmto zadefinovaním relevantných trhov z tovarového hľadiska pri posudzovaní predmetnej koncentrácie stotožnil.
Súčasne sa však vzhľadom na skutočnosť, že na relevantnom trhu softvéru pre monitorovanie výkonu a relevantnom trhu softvéru pre riešenie problémov sa aktivity účastníkov koncentrácie neprekrývajú, úrad sa týmito relevantnými trhmi v rozhodnutí podrobnejšie nezaoberal.

Úrad sa taktiež stotožnil s názorom účastníka konania aj pokiaľ sa jedná o priestorové vymedzenie vo vzťahu k predmetným tovarovým relevantným trhom, ktoré tento vymedzil ako celosvetové, pričom toto vymedzenie odôvodnil nasledovne: 

- Všetci vedúci dodávatelia softvéru vo vyššie uvedených kategóriách, ako napríklad Microsoft, IBM, Computer Associates, Hewlwtt-Packard Company, BMC Software Inc. a Fujitsu svoje výrobky predávajú a distribuujú globálne.

- Zákazníci nakupujúci hore uvedený softvér majú globálne podobné až rovnaké požiadavky a preferencie vzhľadom na vývoj produktu. Mnohí zákazníci sú nadnárodnými korporáciami pôsobiacimi vo viacerých krajinách, pričom softvérové požiadavky pre celú spoločnosť prípadne príslušné dcérske spoločnosti určujú centralizované lokality. Produktové konfigurácie sú rovnaké pre väčšinu krajín a produkty sú zároveň často zákazníkom celosvetovo dodávané bez toho, aby boli špeciálne prispôsobené pre jednotlivé krajiny (s výnimkou používateľskej príručky, ktorá je dostupná v preklade do príslušného jazyka). Zákazníci v rôznych geografických regiónoch za hore uvedený softvér platia porovnateľné ceny.
- Náklady na prepravu sú vzhľadom na cenu produktu zanedbateľné, čo ich umožňuje predávať celosvetovo (softvér tohto typu sa zvyčajne dodáva na CD nosičoch prípadne prostredníctvom e-mailu alebo ho možno stiahnuť z internetu).
- V oblasti obchodu neexistujú žiadne významné opatrenia vrátane netarifných opatrení. Zákazníci môžu tento typ softvéru bez problémov získať z rôznych zdrojov.

Úrad súčasne pri vymedzení predmetných relevantných trhov z priestorového hľadiska bral do úvahy aj skutočnosť, že posudzovaná koncentrácia nebude mať žiadny podstatnejší negatívny dopad na hospodársku súťaž v Slovenskej republike ako aj skutočnosť, že slovenský trh IT z pohľadu geografickej pôsobnosti účastníkov koncentrácie a ich významných konkurentov je príliš malý, čo je tiež jedným z hlavných dôvodov, prečo nie sú k dispozícii žiadne relevantné štatistické informácie o daných segmentoch trhu IT pre Slovensko. 

Analýzou predložených podkladov a informácií úrad zistil na jednotlivých vyššie zadefinovaných relevantných trhoch nasledovný stav, resp. postavenie účastníkov posudzovanej koncentrácie a ich konkurentov z pohľadu trhových podielov, ktoré títo na v roku 2005 na nich dosiahli:

5.1 Relevantný trh softvéru systémovej infraštruktúry

Tabuľka č.1	(Údaje v tabuľke boli prevzaté z IDC)
Celosvetovo	
Spoločnosť	Príjem (v mil. USD)	Podiel (v %)	
Microsoft Corporation	          16.551 	        25	
IBM	            7.220	        11	
Symantec Corp.	            4.953	          8	
Hewlwtt-Packard Company	            3.020	          5	
EMC Corp.	            3.036	          5	
Computer Associates	            2.526	          4	
Sun mycrosystems Inc.	            1.099	          2 	
BMC Software Inc.	               986	          2	
Cisco Systems Inc.	            1.416	          2 	
Citrix Systems Inc.	               809	          1	
Ostatné	          23.688	 36	
Spolu celkom	65.304	100	
	
Ako možno vidieť z uvedenej tabuľky č. 1, trhový podiel účastníka koncentrácie IBM na predmetnom relevantnom trhu je 11 %. Zastúpenie druhého účastníka koncentrácie Vallent na tomto relevantnom trhu je tak nepodstatné, že po koncentrácii prakticky nedôjde k zvýšeniu trhového podielu spoločnosti IBM. Lídrom na tomto relevantnom trhu s trhovým podielom 25 % bude naďalej Microsoft Corporation, okrem ktorého na ňom pôsobia aj ďalší významní konkureti ako Symantec Corp s trhovým podielom 8 % a spoločnosti Hewlwtt-Packard Company a EMC Corp. s rovnakou výškou trhového podielu 5 %. Na danom relevantnom trhu súčasne pôsobí viacero ďalších menej významných spoločností. Celkový trhový podiel 10 najväčších spoločností pôsobiacich v tomto segmente trhu IT je 64 % a zvyšných 36 % je rozdrobených medzi veľký počet menších hráčov, čo svedčí o značne vysokom stupni roztrieštenosti tohto trhu.

5.2 Relevantný trh softvéru správy systému a sietí

Tabuľka č. 2	(Údaje v tabuľke boli prevzaté z IDC)
Celosvetovo	
Spoločnosť	Príjem (v mil. USD)	Podiel (v %)	
IBM	1.822	15	
Computer Associates	1.305	11	
Hewlwtt-Packard Company	1.113	 9	
BMC Software Inc.	  938	 8	
Fujitsu Limited	  512	 4	
Hitachi Limited	  493	 4	
NEC Corporation	  441	 4	
Microsoft Corporation	  416	 4	
Cisco Systems Inc.	  286	 2	
Quest Software	  187	 2	
Ostatné	4.299	36	
Spolu celkom	         11.812	      100	
Z vyššie uvedenej tabuľky č. 2 je zrejmé, že účastník koncentrácie IBM má s trhovým podielom 15 % na relevantnom trhu softvéru správy systému a sietí vedúce postavenie, avšak obdobne ako v prípade relevantného trhu softvéru systémovej infraštruktúry vzhľadom na zastúpenie druhého účastníka koncentrácie Vallent, ktoré je na tomto trhu zanedbateľné, nedôjde prakticky v dôsledku koncentrácie k navýšeniu trhového podielu IBM na predmetnom relevantnom trhu. K najväčším konkurentom účastníkov koncentrácie na danom relevantnom trhu patrí Computer Associates s trhovým podielom 11 %, Hewlwtt-Packard Company s trhovým podielom 9 % a BMC Software Inc. s trhovým podielom 8 %. Za nimi nasledujú štyri spoločnosti s rovnakou výškou trhového podielu 4 % a dve spoločnosti s výškou trhového podielu 2% 
Okrem týchto už uvedených spoločností na relevantnom trhu softvéru správy systému a sietí pôsobí väčší počet ďalších menej významných spoločností, ktorých celkový trhový podiel predstavuje 36 %.

5.3 Rrelevantný trh softvéru správy sietí a služieb

Tabuľka č. 3	(Údaje v tabuľke boli prevzaté z IDC)
Celosvetovo	
Spoločnosť	Príjem (v mil. USD)	Podiel (v %)	
IBM	526	21	
Cisco Systems Inc.	286	12	
Computer Associates	234	10	
Hewlwtt-Packard Company	183	 7	
Lucent	129	 5	
Fujitsu Limited	  87	 4	
Nortel Networks	  77	 3	
Agilent	  62	 3	
Vallent	*	 3	
EMC Corp.	  49	 2	
Ostatné	806	30	
Spolu celkom		      100	
* IDC, ako už bolo uvedené vyššie, predaje spoločnosti Vallent neeviduje 

	Podľa tabuľky č. 3 výška trhového podielu účastníka koncentrácie IBM je 21 %. Do tohto podielu bol zahrnutý aj obrat spoločnosti Micromuse, ktorú IBM akvizíciou nadobudol v roku 2005. Trhový podiel druhého účastníka posudzovanej koncentrácie Vallent, vychádzajúc z tržieb ním realizovaných v tomto segmente pri porovnaní so spoločnosťou Agilent, bol odborným odhadom účastníka konania stanovený na 3 %. Z uvedeného vyplýva, že spoločný trhový podiel účastníkov koncentrácie po jej uskutočnení sa zvýši na 24 %. Najväčšími konkurentmi účastníkov koncentrácie sú Cisco Systems Inc. s trhovým podielom 12 %, Computer Associates s trhovým podielom 10 % a Hewlwtt-Packard Company, ktorého výška trhového podielu  je 7 %. Trhové podiely ďalších konkurentov uvedených v tabuľke sa pohybujú v rozmedzí od 2 % do 5 %.

	Predmetnou koncentráciou dôjde k navýšeniu trhového podielu IBM na relevantnom trhu softvéru správy sietí a služieb o 3 %, čím si mierne posilní svoje vedúce postavenie na tomto trhu, ktoré mal už v čase pred koncentráciou, a to napriek jeho relatívne malej výške. Napriek tejto skutočnosti však bude na tomto relevantnom trhu naďalej pretrvávať prítomnosť silných konkurentov, medzi ktorých patria predovšetkým spoločnosti Computer Associates, Computer Associates a Hewlwtt-Packard Company. Súčasne, ako sa uvádza v oznámení koncentrácie, treba brať do úvahy aj skutočnosť, že produkty spoločnosti IBM a Vallent poskytujú vo veľkej miere komplementárnu funkcionalitu.

5.4 Relevantný trh softvéru Services Assurance

Tabuľka č. 4	(Údaje v tabuľke boli prevzaté od OSS Observer)
Celosvetovo	
Spoločnosť	Príjem (v mil. USD)	Podiel (v %)	
Agilent	228	12	
Telcordia	209	11	
Hewlwtt-Packard Company	152	  8	
IBM (Micromuse)	114	  6	
Tektronix	114	  6	
Lucent	  95	  5	
Spirent	  76	  4	
Vallent	  76	  4	
JDSU	  57	  3	
Ostatné	779	41	
Spolu celkom	          1.900	      100	

Podľa Tabuľky č. 4 účastník koncentrácie IBM dosiahol na predmetnom relevantnom trhu 6 %-ný podiel až po akvizícii spoločnosti Micromuse ku ktorej, ako už bolo uvedené vyššie, došlo v roku 2005. Keďže výška trhového podielu účastníka koncentrácie Vallent na tomto relevantnom trhu predstavuje 4 %, trhový podiel IBM by po koncentrácii dosiahol celkovo 10 %. 
Koncentráciou by spoločnosť IBM o 2 % predstihol svojho konkurenta Hewlwtt-Packard Company, avšak naďalej by, čo do výšky trhového podielu, mierne zaostával za vedúcimi hráčmi Agilent a Telcordia, pôsobiacimi na relevantnom trhu softvéru Services Assurance.
Okrem účastníkov koncentrácie a ich už uvedených konkurentov pôsobia na danom relevantnom trhu niektorí ďalší konkurenti, ktorých trhové podiely sú v rozmedzí od 3 % do 6 % ako aj značný počet menej významných konkurentov, ktorých celkový spoločný podiel predstavuje 41 %. 

5.5 Relevantný trh softvéru správy služieb

Tabuľka č. 5	(Údaje v tabuľke boli prevzaté od OSS Observer)
Celosvetovo	
Spoločnosť	Príjem (v mil. USD)	Podiel (v %)	
Hewlwtt-Packard Company	25	21	
Agilent	15	13	
Telcordia	12	10	
Vallent	  8	  7	
IBM (Micromuse)	  6	 5	
Lucent	  5	 4	
Ericsson	  5	 4	
Ostatné	42	36	
Spolu celkom	            117	      100	

Ako možno vidieť z tabuľky č. 5, trhový podiel spoločnosti IBM dosiahnutý prostredníctvom spoločnosti Micromuse, ktorú získala akvizíciou v roku 2005, je 6 % a trhový podiel spoločnosti Vallent je 8 %. Spoločný trhový podiel účastníkov koncentrácie na relevantnom trhu softvéru správy služieb teda je 14 %. Najvýznamnejším hráčom na tomto trhu s trhovým podielom 25 % je spoločnosť Hewlwtt-Packard Company. K ďalším významným konkurentom pôsobiacich na danom relevantnom trhu je spoločnosť Agilet s podielom 15 % a spoločnosť Telcordia, ktorej výška trhového podielu je 12 %.Okrem uvedených konkurentov tu pôsobia aj ďalší významnejší konkurenti s rovnakým trhovým podielom 5 % a väčší počet menej významných konkurentov, ktorých celkový trhový podiel je 42 %.
Napriek zvýšeniu trhového podielu, ku ktorému predmetnou koncentráciou dôjde, len mierne predstihne svojho konkurenta Telcordia, avšak naďalej zostane za najvýznamnejšími konkurentmi pôsobiacimi na tomto relevantnom trhu Hewlwtt-Packard Company a Agilent. 

6. Záver

	Podľa § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 2 zákona úrad vydá rozhodnutie, že s koncentráciou podľa § 9 ods. 6 súhlasí, ak je koncentrácia v súlade s odsekom 1 a koordinácia súťažného správania nie je zakázaná podľa § 4 ods. 1. Podľa § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade s odsekom 1 alebo 2. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa§ 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7 zákona koordinácia súťažného správania je v rozpore s ustanovením § 4 ods. 1 zákona. 

	Ako uvádza účastník konania v oznámení koncentrácie, dôvodom navrhovanej transakcie sú nasledujúce skutočnosti:

- Spoločnosť Vallent poskytuje unifikovaný súbor aplikácií na monitorovanie výkonu sietí a správu bezdrôtových sieťových služieb, ktoré boli od základu navrhnuté tak, aby spĺňali potreby prevádzkovateľov bezdrôtových sietí po celom svete Táto funkcionalita v súčasnej dobe v softvérovom portfóliu Tivoli spoločnosti IBM chýba, avšak očakáva sa, že v dôsledku dramaticky rastúceho užívania bezdrôtovej komunikácie sa stane potrebnou, a požiadavky kladené na správu sietí prevádzkovateľmi služieb rastú podobným tempom.

- Kombinácia schopností spoločnosti Vallent so schopnosťami nadobudnutými v rámci akvizície spoločnosti Micromuse umožnia spoločnosti IBM poskytovať end-to end portfólio drôtových a bezdrôtových služieb a súbory schopností správy sietí. Vďaka komplexnejšej ponuke súborov produktov, dokáže spoločnosť IBM reagovať na rastúce požiadavky zákazníkov a zároveň si upevniť pozíciu voči existujúcim poskytovateľom správy bezdrôtových technológií ako napr. Agilent ako aj vedúcim poskytovateľom softvéru správy sietí ako napr. Helwett Packard.   

	Zo zistení úradu uvedených v bode 5. Relevantné trhy tohto rozhodnutia vyplýva, že výška trhového podielu podnikateľa IBM po koncentrácii ani na jednom z predmetných relevantných trhov nedosiahne 25 %, pričom súčasne na každom z nich bude účastník koncentrácie IBM aj po jej uskutočnení naďalej vystavený silnému konkurenčnému tlaku zo strany konkurentov pôsobiacich na týchto relevantných trhoch.

Z predložených podkladov a informácií úrad ďalej zistil, že okrem uvedeného horizontálneho prekrytia koncentráciou nedôjde ani k vertikálnemu prekrytiu aktivít účastníkov koncentrácie na žiadnom z relevantných trhov, na ktorých títo pôsobia.
	Z uvedených skutočností ako aj ďalších zistených skutočností je zrejmé, že predmetná koncentrácia výraznejšie neovplyvní konkurenčné prostredia na vymedzených relevantných trhoch, nakoľko na týchto trhoch bude naďalej pôsobiť značný počet významných i menej významných hráčov.

	Vychádzajúc z uvedeného úrad dospel k záveru, že koncentrácia podnikateľov IBM a Vallent nevytvára a ani neposilňuje dominantné postavenie podnikateľa IBM, ktorého dôsledkom sú významné prekážky efektívnej hospodárskej súťaže na relevantných trhoch: softvéru systémovej infraštruktúry, softvéru správy systému a sietí, softvéru správy sietí a služieb, softvéru Services Assurance a softvéru správy služieb.

	Podľa § 33 zákona úrad prostredníctvom právnej zástupkyne vyzval listom č. 0085/PMÚ SR/200 zo dňa 12. 1. 2007 účastníka konania IBM, aby sa ústne alebo písomne vyjadril k podkladu pre rozhodnutie, spôsobu jeho zistenia a prípadne aby navrhol jeho doplnenie. 

Účastník konania sa k predmetnej výzve prostredníctvom právnej zástupkyne vyjadril listom zaevidovaným úradom dňa 16. 1. 2007 zaevidovaným pod číslom 0141/2007, v ktorom uviedol, že súhlasí s podkladom rozhodnutia ako aj so spôsobom jeho zistenia. V predmetnom liste ďalej uviedol, že nenavrhuje žiadne doplnenie a súhlasí s navrhovaným znením rozhodnutia vo veci tak, ako bolo predmetom výzvy úradu.

Úrad berúc do úvahy všetky uvedené skutočnosti, vychádzajúc z citovaných ustanovení zákona pri posudzovaní predmetnej koncentrácie rozhodol tak, ako je uvedené vo výrokovej časti tohto rozhodnutia.

Poučenie:

	Podľa ustanovenia § 34 ods. 1 zákona v spojení s § 18 ods. 1 zákona proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
	Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:

Mgr. Sylvia Szabó
advokátka 
Kapitulská 15
811 01 Bratislava